作者:夏元鼎
標題:賀新郎
內容:天上神仙路。問誰能、超凡入聖，平虛交付。三島十洲無限景，穩駕鸞輿鶴馭。更馴伏、木龍金虎。造化小兒真劇戲，煉陽精、要戴乾為父。須定力，似愚魯。三旬一遇交烏兔。便丹成、天長地久，桑田變否。四象五行攢簇處，全藉黃婆真土。無私授、人多胡做。堪嘆紅塵聲利客，向花朝月夕尋妝婦。應不解，乘槎去。